ไฟแนนซ์ทูเดย์
นักธุรกิจเริ่มชินชากับปัญหาการเมืองแบบไทยๆ ที่ใครคิดไม่เหมือนพวกเรา เขาเลวไปซะแล้ว ไฮไลต์วันศุกร์ที่ 13 ก.ค.นี้
11 ก.ค. 2555

นักธุรกิจเริ่มชินชากับปัญหาการเมืองแบบไทยๆ ที่ใครคิดไม่เหมือนพวกเรา เขาเลวไปซะแล้ว ไฮไลต์วันศุกร์ที่ 13 ก.ค.นี้ 
ที่ศาลรัฐธรรมนูญจะตัดสินคำร้องว่า กรณีแก้ไขร่างรัฐธรรมนูญที่เสนอโดยพรรคเพื่อไทย เข้าข่ายขัดรัฐธรรมนูญ มาตรา 291 ขัดต่อมาตรา 68 ที่จะล้มล้างการปกครองหรือไม่ 




ทั้งนายแบงก์และนักธุรกิจมองว่า ผลของคำตัดสินกรณีเลวร้ายที่สุด คือ อาจยุบพรรค ตัดสิทธิกรรมการพรรคเพื่อไทย แต่ก็คงมีผลแค่ทำให้หุ้นตกในระยะสั้น ส่วนการก่อม๊อบเสื้อแดงต่อต้าน ทุกคนเฉยๆ เพราะเชื่อว่าคงไม่ได้ทำให้เกิดการเปลี่ยนแปลงอะไรมากนัก ยากที่พรรคประชาธิปัตย์จะกลับมาเป็นรัฐบาล น.ส.ยิ่งลักษณ์ ชินวัตร ยังจะครองตำแหน่งนายกฯ หญิงคนแรกตามเดิม อย่างดีแค่หุ้นตกชั่วคราว แต่พื้นฐานเศรษฐกิจก็ยังเหมือนเดิม
...ใครว่าดีแต่ด่า กรณ์ จาติกวณิช สส.กทม. พรรคประชาธิปัตย์ อดีต รมว.คลัง เขียนชมกระทรวงการคลังในเฟซบุ๊กของตัวเอง ในเรื่องการดำเนินนโยบายประกันภัยพืชผล ซึ่งเป็นโครงการที่ ปชป.ดำเนินการไว้และภูมิอกภูมิใจว่าที่เกิดน้ำท่วม เกษตรกรได้รับผลกระทบน้อย 60% ของชาวนาที่ซื้อประกันได้รับการชดเชย แต่ก็ทำให้ปีนี้เบี้ยประกันสูงมาก รัฐบาลนี้จึงตัดสินใจถูกในการใช้กองทุนของรัฐบาลเป็นผู้รับความเสี่ยงแทน ขอสนับสนุนให้รีบออกไปนำเสนอต่อเกษตรกร เพราะเข้าช่วงทำนาแล้วในหลายพื้นที่
...อะเมซิงทีโออาร์ รายละเอียดโครงการป้องกันน้ำท่วม 3.4 แสนล้านบาท ของรัฐบาล ที่ให้ ปลอดประสพ สุรัสวดี รมว.วิทยาศาสตร์ฯเป็นเจ้าภาพ ปิดเป็นเรื่องลับสุดยอด และเปิดให้บริษัทเอกชนที่สนใจทั้งในประเทศและต่างประเทศมารับได้ตั้งแต่เมื่อวันที่ 9 ก.ค.เป็นต้นไป มีบริษัทรับเหมาก่อสร้างขนาดใหญ่ทั้งไทยและเทศมาซื้อซองทีโออาร์ไป 40 กว่าราย และมียื่นกลับมาแล้ว 3-4 ราย ที่ ช.ชดา ต้องร้องว้าวก็เพราะ เอกสารปึกเบ้อเริ่มอ่านกันแค่ 2 วัน มายื่นซองแล้ว จะอัจฉริยะเกินไปไหมนี่ 
...คนที่ส้มหล่นสบายไปคือ ธนาคารต่างๆ หากมีการประมูลโครงการขนาดใหญ่ ต้องการแบงก์การันตีก็ต้องมาซื้อจากแบงก์ แบงก์ก็ได้ค่าธรรมเนียมเบิกบาน สินเชื่อก็ได้ปล่อย อะไรจะดีกว่านี้ไม่มีอีกแล้ว